《送戴汉老》
宋代·翁卷

三洞耸奇秀，双溪泻澄鲜。
上有婺女光，照耀无穷年。
储灵复产异，人物相比肩。
君虽生后来，识与先辈连。
如筠挺修直，似玉抱贞坚。
策名甲科上，初仕瓯海边。
孰云簿领闲，文案方满前。
敏手信无敌，虚怀常坦然。
驾言指归期，通邑皆拳拳。
乃知为政者，何苦用心偏。
良才世所稀，华职当骤迁。
愿君养盛业，益使芳雀传。
明晨潮信来，挂席从中川。

作者简介：翁卷，字续古，一字灵舒，乐清（今属浙江）人。工诗，为“永嘉四灵”之一。曾领乡荐（《四库提要》作“尝登淳佑癸卯乡荐”，《乐清县志》承此，而近人以为是淳熙癸卯，相差一个甲子。衡诸翁卷生平，前者过早，后者过尽，疑都不确），生平未仕。以诗游士大夫间。有《四岩集》，《苇碧轩集》。清光绪《乐清县志》卷八有传。